Эшпай Öндрей Як

Эшпай Яков Андреевич () (1890—1963) — мари этнограф, фольклор туялысь да шылад тэчысь, велӧдысь. Чужигас — Ишпайкин ов.

 Олан туй 
Яков Эшпай чужӧма 1890-ӧд вося йирым тӧлысь 18(30)-ӧд лунӧ Чебоксар уезса Какшамарий грездын (ӧні Марий Элса Республикаса Звенигород район). Помалӧма Казаньса шылада училишӧ (Р.А. Гуммертлысь класс, 1913), Москваса консерватория (Г.Э. Конюслысь класс, 1930) да аспирантура (1933). 1913-ӧд восянь велӧдӧма Уфаса духовнӧй семинарияын, 1914–1917-ӧд воясын служитӧма армияын.

1917–1927-ӧд воясын велӧдӧма Мариинский Посад да Козьмодемьянск карса школаясын. 1931-ӧд восянь уджалӧма Мари кыв, литература да история туялан институтын: научнӧй сотрудникӧн (1931–1947), старшӧй научнӧй сотрудникӧн (1947–1953) (Йошкар-Ола); та кадӧ жӧ велӧдӧма Марий Элса шылада техникумын. 1932-ӧд восянь Канмуса шылад издательствоын национальнӧй секторса редактор.

Кулӧма Москваын 1963-ӧд вося урасьӧм тӧлысь 20-ӧд лунӧ. Гуалӧма Введенньӧ шойнаын (17 уч.).

 Туялан удж 
Дасьтӧма да йӧзӧдӧма «Национальные музыкальные инструменты марийцев» монография (Йошкар-Ола, 1940), йӧзкостса сьыланкывъяс чукӧр. 

Медводдзаӧн дасьтӧма мари инструментальнӧй гижӧдъяс симфоническӧй, духӧвӧй оркестръяслы, йӧзкостса инструментъяслӧн оркестръяслы, скрипкалы да фортепианолы, ӧткӧн да хорӧн сьылӧмлы. Гижӧма да вежлалӧма 500 сайӧ йӧзкостса сьыланног.

1920-ӧд воын воча вок И. С. Палантайкӧд (Ключниковкӧд) да В. М. Васильевкӧд ветлӧма экспедицияӧ да гижалӧма керӧсвывса марилысь сьыланкывъяссӧ. Искусствоведениеса кандидат (1946).

 Ошканпасъяс 
 Марий АССР-са искусствоясын нимӧдана уджалысь (1941)
 Гӧрд Кодзувлӧн орден (1946)
 «Почёт пас» орден (1951)

 Паметь 
 Кокшамарий грездын сувтӧдӧма казьтылана пӧв, керка-музей (1998), бюст (2010), вӧлӧма Яков Эшпай нима колхоз (1992—2003)
 Йошкар-Олаын сылысь нимсӧ новлӧ улича (1964-ӧд восянь) да Марий Элса каналан филармония (1990-ӧд восянь)
 Козьмодемьянскын Яков Эшпай нима Культура керка
 Яков Эшпай нима уличаяс Куженер районса Игисола грездын да Медведев районса Азанов сиктын

 Ӧшмӧсъяс 
 Я.А. Эшпай йылысь
 Чуваш энциклопедия

 Ыстӧдъяс 

Категория:Персоналия анбурӧд
Категория:Персоналия:Мари Эл